Steagul de mari dimensiuni amplasat pe faţada Palatului Victoria a fost dat jos cu o zi înainte de Ziua Centenarului.

”S-a făcut urmare a avertizărilor meteo de alatăieri (miercuri - n.r.) şi a faptului că cei de la <Siguranţa în Construcţii> ne-au zis că el nu este o chestiune fixă, cu autorizaţii pentru orice timp şi anotimp, cum sunt reclamele pe blocuri. E o măsură de precauţie care e mai bine să o fi luat, decât să se fi produs un eveniment, că s-ar desprinde şi altceva când e luat de vânt. Am început să ne ferim. Paza bună trece primejdia rea”, a declarat pentru MEDIAFAX secretarul general al Guvernului, Toni Greblă.

Pe faţada Palatului Victoria, sediul Guvernului, era amplasat un steag de mari dimensiuni, amplasat în iunie, de Ziua Tricolorului. Încă din timpul guvernării Ponta se obişnuia ca pe faţada Palatului Victoria să fie amplasat tricolorul României.